பெரும்பான்மை இனமொன்றினால் ஒடுக்கப்படும் சிறுபான்மை இனமாகிய எம்மிடத்தே அரசியல் ரீதியான பலத்த அறிவு தேவை. இலங்கைத்தீவில் தமிழர்களின் நிலைமை ‘பூனையிடம் இருந்து உயிர் தப்பிப்பிழைத்து பின்னர் பூனையின் வீட்டிலேயே தங்கி வாழும் எலியின் நிலைக்கு ஒப்பானது’ ஆக இவ்வாறான களமாடுதலிற்கு பலமான சுழியோடக் கூடிய புத்திஜீவித்தளத்தில் இருந்து செயற்படக்கூடிய இராஜதந்திரிகளே தேவை. ஆனால் தமிழ்த்தேசியக் கூட்டமைப்பில் இருக்கும் பாராளுமன்ற உறுப்பினர்களின் தராதரத்தை பார்த்தால் அவர்கள் மக்களிற்கு கொஞ்சமும் கிட்ட இல்லாதவர்கள். மக்களின் அரசியல் எதிர்காலத்தை தீர்மானிக்கப் போகும் ‘அரசியல் அமைப்பு’ வரையும் வேளையில் அது குறித்த பதற்றமோ, களமாடுதலோ அவர்களிடம் இருப்பதாகத் தெரியவில்லை. வீடு கட்டுவதில் இருந்து தத்தம் பணிகளை கவனிப்பதில் காட்டும் சிரத்தை மக்களின் நிலைமையில் காட்டுவதாகக் காணோம்.